Home >> Interior >> Steering Wheels >> Steering Wheels >>SW-104	Universal Momo Silvernet Style Steering Wheel
PRODUCT ID#	191488 Damvlakke in W-Kaap daal steeds, ondanks reën | Netwerk24
Damvlakke in W-Kaap daal steeds, ondanks reën
Deur Malherbe Nienaber 15 April 2019 17:04
Damvlakke in die Wes-Kaap het tot ’n gemiddeld van 35% gedaal, ondanks goeie reënval wat oor groot dele van die provinsie uitgesak het.
Teen Maandag het die gemiddelde damvlak die afgelope week van 36,4% tot 35,5% afgeneem. Verlede jaar dié tyd het dit op slegs 16,5% gestaan.
Die Voëlvleidam, tussen Gouda en Wellington. Foto: Samuel Walters
Die gemiddelde vlak van Kaapstad se damstelsel het van 48,6% tot 47,8% gedaal – teenoor 20,4% verlede jaar.
By die Theewaterskloofdam, die grootste opgaardam in die provinsie, is 6,7 mm reën oor die voorafgaande sewe dae gemeet en het die damvlak effens van 37,9% tot 37,4% afgeneem. Dié tyd verlede jaar was die dam slegs 10,1% vol.
By die Benede-Steenbrasdam is 13,1 mm reën gemeet en het die vlak van 43,6% tot 41,6% gedaal. By die Voëlvleidam is 14,2 mm gemeet en het die vlak van 59,6% tot 58,6% gedaal.
Verder is 20,8 mm reën by die Wemmershoekdam gemeet en het die vlak van 53% tot 51,1% gedaal.
Die Bergrivierdam se vlak het ook van 69,6% tot 68,6% gedaal, terwyl 12 mm reën aangeteken is.
In die noordweste van die provinsie het die Clanwilliamdam se vlak van 19,1% tot 16,1% gedaal. Verlede jaar dié tyd het dit op slegs 5,1% gestaan.
Anton Bredell, LUR vir plaaslike regering, omgewingsake en ontwikkelingsbeplanning, sê die stand van waterbronne
oor meeste van die provinsie bly bestendig, maar die Karoo bly ’n bron van kommer.
“Ná ons besoek aan die streek verlede week, het ons kennis geneem van die hoërisikogebiede, wat Beaufort-Wes, Laingsburg en Kannaland insluit. Die departement van plaaslike regering sal voortgaan om professionele steun en tegniese raad aan dié gebiede te bied solank as wat dit nodig is.”
Die provinsiale departement het in die afgelope boekjaar R82,5 miljoen op noodleniging bestee, wat die bystand aan boere en plaaswerkers deur die departement van landbou en steun van ander departemente uitsluit.
Anton Bredell, Wes-Kaapse LUR vir plaaslike regering, omgewingsake en ontwikkelingsbeplanning.Foto: Peter Abrahams/SON
In die Karoo het die vlak van die meeste damme gedaal en is minder as 4 mm reën oor die voorafgaande sewe dae gemeet.
By die Leeu-Gamkadam is slegs 0,2 mm reën gemeet en het die damvlak van 5,4% tot 4,5% afgeneem. By die Gamkadam naby Beaufort-Wes is 1 mm reën gemeet en het die vlak van 10% tot 9,7% gedaal.
Die Gamkapoortdam naby Prins Albert se vlak het van 5,8% tot 5,7% gedaal, terwyl dit dié tyd verlede jaar leeg was.
Die vlak van die Oukloofdam, ook naby Prins Albert, het egter die afgelope week van 8,4% tot 9% gestyg, terwyl dit verlede jaar op 0,49% gestaan het.
By die Kammanassiedam, tussen Oudtshoorn en Dysselsdorp, is 3,4 mm reën gemeet en het die vlak slegs van 2,48% tot 2,42% gedaal.
By die Stompdriftdam naby Oudtshoorn is 4 mm reën gemeet en het die vlak van 9,31% tot 9,21% afgeneem.
In die Suid-Kaap het die meeste damvlakke effens gedaal en is reënval van tussen 5 mm en 10 mm by die groot damme gemeet.
By die Korentepoortdam naby Riversdal is 8,2 mm reën gemeet en het die vlak van 52,9% tot 52,7% gedaal.
By die Duiwenhoksdam naby Heidelberg is 6,8 mm reën aangeteken en het die vlak van 62,2% tot 60,7% gedaal.
Verder is 9,8 mm reën by die Ernest Robertson-dam, tussen George en Mosselbaai, gemeet en die vlak het van 100,1% tot 99,1% gedaal.
By die Wolwedansdam naby Mosselbaai is 8,2 mm reën gemeet en het die vlak slegs van 72% tot 71,2% gedaal.
By Roodefonteindam naby Plettenbergbaai is 10,2 mm reën aangeteken en die vlak het slegs van 91,5% tot 91,1% gedaal.
Daar is ook 7,8 mm reën by die Haarlemdam, suid van Uniondale, gemeet en die vlak het van 74,5% tot 73,3% gedaal.
24 hour #rainfall measured at 8:00 this morning. @ReenvalSA @huisgenoot @WaterSheddingWC @landbou @GrainSA @AgriSAOfficial @vslandbou @OFMNews9497 @AlgoaFMNews @ecr9495 @StormReportSA1 @ewnupdates @JacaNews @SABCNewsOnline
How much did you measure? (mm and location)
— SA Weather Service (@SAWeatherServic) April 15, 2019
* Teen Maandag om 08:00 het die Suid-Afrikaanse Weerdiens reënval bó 10 mm in die voorafgaande 24 uur in Knysna (29 mm), Ladismith (25 mm), Riversdal (16 mm), Stilbaai (13 mm) en Plettenbergbaai (11 mm) gemeet.
Reënval bó 5 mm is gemeet in Franschhoek (9 mm), Jonkershoek (8 mm), Hermanus en die Paarl (7 mm) en George, Riviersonderend en Struisbaai (6 mm).
Reënval bó 1 mm is gemeet in Swellendam en Grabouw (5 mm), Wellington, Villiersdorp, Robertson, Montagu, Oudtshoorn en Elim (4 mm), die Strand, Kaap Agulhas, Laingsburg, Porterville en Malmesbury (3 mm), Worcester, Ceres, Clanwilliam en Lambertsbaai (2 mm).
Meer oor: Wes-Kaap | Damvlakke | Reën | Droogte | Water
W-Kaap damvlakke daal nog verder
Kaapstad se damme daal tot onder 50%